2017. november 24.

Markusovszky egyetemi oktatókórház

Sajtóközlemény

európai uniós támogatásból valósult meg a markusovszky egyetemi oktatókórház orvos- és nővérszállóinak energetikai korszerűsítése.

**A KEHOP-5.2.10-16-2016-00056 számú „A Markusovszky Egyetemi Oktatókórház orvos- és nővérszállóinak épületenergetikai fejlesztése” című pályázat révén 132 029 144 millió forintos uniós támogatásnak köszönhetően megújultak és korszerűsödtek Szombathelyen az orvos- nővérszálló épületei. A projekt megvalósítási szakasza 2017.01.19. – 2018.01.15.**

Közel 100 éves a Huszár úton található, hét lakóegységből álló orvosi szálló, a Paragvári utcai, 60 férőhelyes nővérotthon pedig a ’60-as évek óta fogadja lakóit. Az elmúlt években az épületek állaga leromlott és a lakóterek minőségi színvonala sem felelt már meg a jelenkori elvárásoknak. A folyamatos karbantartási és állagmegóvási munkák ellenére is több olyan probléma merült fel - többek között az épületek térelhatároló szerkezetei a mai korszerű energetikai követelményeknek nem felelnek meg – amelyek miatt időszerűvé váltak a korszerűsítési munkálatok.

Az orvosi szálló épületén a homlokzati falak és lábazatfelületek utólagos vízszigetelése, a homlokzati felületek a magas tető és padlás födém hőszigetelése, nyílászárók cseréje és gépészeti, elektromos korszerűsítések történtek meg. A nővérotthonban a lapos tető a bejárati előtető, a lábazat és a homlokzat hő- és vízszigetelését végezték el, kicserélték a nyílászárókat, redőnyöket építettek be, gépészeti és elektromos szereléseket végeztek el. Mindkét épületen egy-egy napelemes rendszer beüzemelése történt meg, az orvosi lakásoknál egy 3,42kW a nővérszállónál egy 31,92kW kapacitású fotovoltaikus rendszer egészíti ki az energiaellátást.

A fejlesztéseknek köszönhetően az éves fűtési költségek 30-40%-al csökkennek és az épületek energiahatékonysági minősítése pedig megfelelőről korszerűre módosult.